

**Cod Ymarfer ar gyfer Cludiant rhwng y Cartref a’r Ysgol / Coleg**

Cyflwyniad

Lluniwyd y cod ymarfer hwn i gefnogi trefniadau teithio diogel. Mae’r cod ymarfer yn rhan o’r broses ymgeisio ac mae’n sicrhau bod dysgwyr a gweithredwyr ill dau’n ymwybodol o’r disgwyliadau arnynt, wrth ddefnyddio/darparu cludiant.

Cynhyrchwyd y ddogfen cod ymarfer hon gan Gyngor Bwrdeistref Sirol Blaenau Gwent gan gydymffurfio â'r Mesur Teithio gan Ddysgwyr (Cymru) 2008.

Mae’r Polisi Cludiant rhwng y Cartref a’r Ysgol ac Ôl-16 ar gael ar Wefan Blaenau Gwent:

<https://www.blaenau-gwent.gov.uk/cy/preswylwyr/ysgolion-a-dysgu/trafnidiaeth-ysgol/>

Yng Nghyngor Bwrdeistref Sirol Blaenau Gwent, gwasanaeth yr Amgylchedd Adeiledig, sy’n rhan o wasanaethau’r Amgylchedd ac Adfywio, ar ran y Cyfarwyddwr Addysg, sy’n ymdrin â’r holl swyddogaethau sy’n gysylltiedig â’r gwasanaeth cludiant rhwng y Cartref a’r Ysgol/Coleg.

Lle cyfeirir at y Cyfarwyddwr Addysg, mae hyn yn cyfeirio at y Swyddog yn bersonol neu staff sy’n gysylltiedig â’r gwasanaethau cludiant a hwythau’n gweithredu ar ran y Cyfarwyddwr ac mewn cytundeb ag ef.

Cynnwys

Adran 1 Cyflwyniad

Adran 2 Manylion cyswllt / Ymgeisio am Gludiant rhwng y Cartref a’r Ysgol / Coleg

Adran 3 Cod Ymarfer Da

• Y Tîm Cludiant rhwng y Cartref a’r Ysgol / Coleg

• Rhieni / Gwarcheidwaid

• Disgyblion

• Ysgolion

• Gweithredwyr Cludiant

• Gyrwyr a Hebryngwyr

Adran 4 Fframwaith ar gyfer ymdrin â digwyddiadau ar Gludiant rhwng y Cartref a’r Ysgol/Coleg

• Cod Ymddygiad wrth Deithio

• Camau Gweithredu Yn Erbyn Digwyddiadau Camymddwyn

Manylion cyswllt / Ymgeisio am Gludiant rhwng y Cartref a’r Ysgol / Coleg

Y Tîm Cludiant rhwng y Cartref a’r Ysgol / Coleg

Os bydd gennych unrhyw ymholiadau sy’n ymwneud â darparu cludiant ar gyfer eich plentyn neu os bydd arnoch angen cymorth i wneud cais, cysylltwch â:

E-bost:

Cludiant i Ysgolion Prif Ffrwd / Coleg:

[hometoschooltransport@blaenau-gwent.gov.uk](mailto:hometoschooltransport@blaenau-gwent.gov.uk)

Rhif Ffôn Cyswllt: 01495 311556

Gohebiaeth Ysgrifenedig:

Y Tîm Cludiant rhwng y Cartref a’r Ysgol / Coleg

Yr Amgylchedd Adeiledig

Yr Amgylchedd ac Adfywio

Cyngor Bwrdeistref Sirol Blaenau Gwent

Y Swyddfeydd Cyffredinol

Heol y Gwaith Dur

Glyn Ebwy

NP23 6DN

Sut i Ymgeisio

Mae ceisiadau am gymorth gyda chludiant ar gael ar wefan Blaenau Gwent.

Gall Rhieni/Dysgwyr gyflwyno cais am gymorth gyda chludiant ar unrhyw adeg; fodd bynnag, ceir wastad cynnydd yn y galw cyn dechrau’r flwyddyn academaidd ac fe gynghorir rhieni i ganiatáu amser ychwanegol. Mae’r Cyngor yn gosod targed i brosesu’r holl geisiadau a geir ar adegau eraill o’r flwyddyn o fewn 10 niwrnod ysgol/coleg, oni bai bod angen darpariaeth arbenigol.

<https://www.blaenau-gwent.gov.uk/cy/preswylwyr/ysgolion-a-dysgu/trafnidiaeth-ysgol/>

Ar gyfer unrhyw ymholiadau ynghylch darparu Cludiant ar gyfer Anghenion Dysgu Ychwanegol (ADY) eich plentyn, cysylltwch â’r Isadran ADY.

E-bost:

[Alnenquiries@blaenau-gwent.gov.uk](mailto:Alnenquiries@blaenau-gwent.gov.uk)

Cod Ymarfer Da

Mae’r Tîm Cludiant rhwng y Cartref a’r Ysgol / Coleg yn darparu cludiant rhwng y cartref a’r ysgol ar gyfer disgyblion sy’n teithio i ysgolion prif ffrwd, ysgolion arbennig a chanolfannau adnoddau.

Cyfrifoldebau a nodau’r Tîm Cludiant:

• Bydd gan rieni. ysgolion a gweithredwyr fynediad at gyngor a chynhorthwy yn ystod oriau swyddfa arferol.

• Mynediad at ffurflenni i wneud cais am gludiant ac anfon cadarnhad o fanylion dyrannu bysiau a manylion gweithredwyr.

• Lle mae’n ofynnol cael pasys ar gyfer teithio ar gerbydau hurio dan gontract byddant yn cael eu dyroddi fel arfer o fewn 10 niwrnod gwaith i gael cais a gymeradwywyd, ac eithrio ar ddechrau blwyddyn academaidd newydd, pan all y broses hysbysu gymryd ychydig yn hwy ac felly gofynnir i rieni gyflwyno ceisiadau cyn gynted â phosibl.

• Fel arfer dylai tocynnau tymor ar gyfer teithio ar wasanaethau cludiant cyhoeddus gael eu hanfon erbyn dechrau blwyddyn academaidd newydd neu o fewn 10 niwrnod i gael cais a gymeradwywyd, ar adegau eraill o’r flwyddyn.

• Bydd taliadau ar gyfer hawliadau a gwblhawyd ac a gyflwynwyd yn briodol gan Weithredwyr yn cael eu trefnu o fewn 30 niwrnod i’w cael.

• Gweithio gyda’r Isadran Gaffael i gynnal prosesau tendro ar gyfer contractau a dyfarnu contractau ar gyfer cludiant addas.

• Bydd yr Isadran Cludiant rhwng y Cartref a’r Ysgol yn sicrhau bod unrhyw offer arbennig, megis harneisi neu seddi arbenigol, yn cael eu darparu, fel y barno’n angenrheidiol.

• Bydd siwrneiau i ac o’r ysgol yn cael eu cynllunio fel ag i gyfyngu i’r eithaf ar amseroedd siwrneiau yn amodol ar ddarparu gwasanaeth effeithlon a chost-effeithiol.

• Bydd y Tîm Cludiant rhwng y Cartref a’r Ysgol yn sicrhau y darperir hebryngydd ar gyfer plant ag anghenion arbennig lle cytunir ar hyn yn dilyn asesiad proffesiynol priodol.

• Bydd gwiriadau’n cael eu gwneud i sicrhau nad oes gan y gweithredwyr, y gyrwyr a’r hebryngwyr unrhyw hanes o euogfarnau troseddol neu rybuddiadau, sy’n eu gwneud yn anaddas ar gyfer swydd, sy’n cynnwys cyswllt â phlant.

• Bydd y Tîm Cludiant rhwng y Cartref a’r Ysgol yn sicrhau bod yr holl weithredwyr yn cydymffurfio â manylebau ac amodau eu contract, sy’n nodi’r safonau y mae’n rhaid i weithredwyr eu cyrraedd y tu hwnt i’r gofynion statudol. Gall methu â chydymffurfio arwain at gosbi gweithredwr neu derfynu’r contract.

• Bydd yr Isadran Cludiant rhwng y Cartref a’r Ysgol yn ymdrechu i gymhwyso safonau uchel o ran gofal a diogelwch cwsmeriaid, ac i wneud gwaith monitro rheolaidd i sicrhau bod contractau’n cael eu gweithredu yn unol â’r Telerau ac Amodau.

• Bydd y Tîm Cludiant rhwng y Cartref a’r Ysgol yn adnabod unrhyw anghenion hyfforddi ac yn trefnu bod hyfforddiant yn cael ei ddarparu ar gyfer y gweithredwyr a’u staff.

• RHAID cyfeirio unrhyw gwynion at y Tîm Cludiant rhwng y Cartref a’r Ysgol. Byddir yn cofnodi unrhyw gwynion ac yn ymchwilio iddynt.

• Defnyddio deunydd a ffilmiwyd â theledu cylch cyfyng, lle mae system o’r fath wedi’i gosod ac ar gael ar gerbydau Cludiant rhwng y Cartref a’r Ysgol, i gefnogi’r ymwneud gan unrhyw ddisgybl â digwyddiad neu gŵyn.

Rhiant/Gwarcheidwad

Mae’r wybodaeth ganlynol wedi’i bwriadu i gynorthwyo rhieni/gwarcheidwaid i sicrhau diogelwch eu plentyn ac eraill wrth ddefnyddio’r gwasanaeth cludiant rhwng y cartref a’r ysgol.

• Gwnewch yn siŵr bod plant hŷn yn gadael y cartref mewn da bryd a sicrhewch fod yr holl ddisgyblion o oedran cynradd yn cael eu danfon i’r arhosfan bysiau mewn da bryd. Eich cyfrifoldeb chi yw sicrhau bod rhywun yn gofalu amdanynt nes bod y bws yn cyrraedd.

• Gwnewch yn siŵr, lle y bo’n briodol, bod eu tocyn tymor neu eu pàs bws gan blant – bydd gyrwyr yn gwirio hynny.

• Eich cyfrifoldeb chi yw sicrhau bod rhywun yno i gwrdd â’r holl blant oedran cynradd pan fo’r bws yn dychwelyd o’r ysgol. Cofiwch fod plant bach yn gallu cyffroi ac anghofio diogelwch y ffordd wrth iddynt fynd oddi ar y bws ac felly sicrhewch fod rhywun yno i gwrdd â hwy yr un ochr i’r ffordd wrth i’r bws ddod i stop.

• Gwnewch yn siŵr bod eich plentyn yn gwybod beth i’w wneud os yw’r bws yn hwyr, neu os nad yw’n cyrraedd.

• Gwnewch drefniadau teithio amgen pe bai eich plentyn yn colli’r cerbyd am ba bynnag reswm. Cyfrifoldeb rhiant yw sicrhau bod eich plentyn yn mynychu’r ysgol ac ni fydd unrhyw gludiant ychwanegol yn cael ei ddarparu.

• Dysgwch y rheolau diogelwch i blant. Gwnewch yn siŵr eu bod yn deall y Cod Ymddygiad wrth Deithio. Cofiwch y byddwch chi’n cael eich dal yn gyfrifol am unrhyw gamymddwyn neu fandaliaeth a achosir gan eich plentyn. Gall camymddwyn cyson, yn enwedig bwlio neu ymladd, arwain at waharddiad o’r bws a bydd digwyddiadau difrifol yn cael eu gwneud yn hysbys i’r Heddlu.

• Helpwch yrwyr bysiau a hebryngwyr i wneud eu gwaith. Atgoffwch bobl ifanc fod chwarae o gwmpas ar yr arosfannau bysiau ac ar y bysiau’n gallu achosi damweiniau ac anafiadau.

• Hysbyswch y gyrrwr neu’r hebryngydd os gall fod anhawster penodol gyda’ch plentyn ar ddiwrnod penodol.

• Os yw eich plentyn yn cerdded ar ei ben ei hun rhwng y cartref a’r arhosfan bysiau, gwnewch yn siŵr ei fod yn gwybod ac yn dilyn y llwybr mwyaf diogel ac yn defnyddio’r mannau croesi mwyaf diogel a’i fod wedi gwisgo’n briodol. Cofiwch nad y llwybr byrraf yw’r llwybr mwyaf diogel bob amser.

• Rhowch wybod ar unwaith i’r Tîm Cludiant rhwng y Cartref a’r Ysgol am unrhyw newidiadau i’ch amgylchiadau megis newid cyfeiriad. Os nad oes angen eich tocyn mwyach rhaid i chi ei ddychwelyd at y Tîm Cludiant rhwng y Cartref a’r Ysgol.

• Os oes gennych unrhyw bryderon ynghylch cludiant rhwng y cartref a’r ysgol, dylech gysylltu â’r Tîm Cludiant rhwng y Cartref a’r Ysgol.

• Atgoffwch eich plentyn fod rhaid iddynt wisgo gwregys diogelwch bob amser, gyda’r gwregysau arffed yn cael eu gwisgo ar draws y cluniau ac nid y stumog. Dylai gwregysau sefydlog gael eu haddasu i ffitio a dylid eu gwisgo’n dynn. Dylid gwisgo gwregysau diogelwch am y siwrne gyfan.

• Cofiwch atgoffa eich plentyn/plant mai dim ond mewn argyfwng y dylent agor drysau’r bws.

POLISI PAN FO PLENTYN WEDI’I ADAEL AR FWS/MEWN TACSI (RHAGFYR 2015)

Dylai rhiant/gwarcheidwad cyfrifol gwrdd â’r holl ddisgyblion Cynradd/Iau o’r bws/tacsi (oni bai bod y rhiant/gwarcheidwad wedi ein hysbysu fel arall yn ysgrifenedig)

Os nad oes Rhiant/Gwarcheidwad yno i gwrdd â disgybl o’r Bws/Tacsi ar ddiwedd y diwrnod Ysgol, dylid dilyn y canllawiau canlynol:

1. Dylai’r hebryngydd/gyrrwr gysylltu â’r Ysgol ar unwaith i drefnu bod y disgybl yn cael ei ddychwelyd

• Os nad oes unrhyw un ar gael yn yr Ysgol, cysylltwch â’r Isadran Cludiant rhwng y Cartref a’r Ysgol ar unwaith gan bod ein swyddfa’n cadw rhifau cyswllt rhieni a gofalwyr (07968 329234 / 07975 773300).

• Cofnodwch enw llawn a chyfeiriad y plentyn a’r arhosfan bysiau. A darparwch rif cyswllt y gyrrwr/hebryngydd i’r Ysgol a’r Isadran Cludiant rhwng y Cartref a’r Ysgol er mwyn i ni allu cysylltu’n ôl â chi.

2. Unwaith y byddwch wedi cysylltu â’r Ysgol/Isadran Cludiant rhwng y Cartref a’r Ysgol os oes mwy nag 1 teithiwr yn y cerbyd dylai’r bws/tacsi barhau â’i siwrne ac aros am gyfarwyddiadau pellach gan yr Isadran Cludiant rhwng y Cartref a’r Ysgol tra byddant yn ceisio cysylltu â’r rhiant a’r Ysgol.

3. Os yn bosibl dylai’r gweithredwr ddychwelyd y plentyn i’r Ysgol ar ddiwedd siwrne’r bws/tacsi.

4. Os nad yw’r Ysgol ar gael a bod y siwrne wedi dod i ben (a phob plentyn arall wedi dychwelyd adref) dylai’r gyrrwr/hebryngydd ddychwelyd gyda’r plentyn i’r garej/depo bysiau tra bo’r Isadran Cludiant rhwng y Cartref a’r Ysgol yn cael gafael ar y rhiant/gwarcheidwad. Mae angen i dacsi ddod i stop yn rhywle diogel ac aros.

5. Yn y mwyafrif o’r achosion mae’r rhiant/gwarcheidwad wedi cysylltu naill ai â’r Gweithredwr/Ysgol neu’r Isadran Cludiant rhwng y Cartref a’r Ysgol yn ystod yr amser hwn. Gellir gwneud trefniadau i rieni gasglu’r disgybl naill ai o’r Ysgol neu’r garej/depo Bysiau/safle tacsis.

6. Os yw popeth arall yn methu ewch â’r plentyn i’r Orsaf Heddlu agosaf sydd ar gael a byddant hwythau’n trin hwn fel mater Amddiffyn Plant.

Disgyblion / Myfyrwyr

Paratowyd y canllawiau hyn i sicrhau bod cludiant yn gyfforddus, yn ddiogel ac yn cael ei ddarparu heb achosi straen.

Mae eich diogelwch chi’n bwysig iawn. Rhaid i chi ymddwyn yn gyfrifol ac yn ddiogel wrth deithio i ac o’r ysgol neu’r coleg. Rhaid i Ddisgyblion / Myfyrwyr ymddwyn mewn ffordd nad yw’n achosi perygl iddynt hwy eu hunain, i deithwyr eraill, gyrwyr, hebryngwyr na defnyddwyr eraill y ffordd.

• Dylech wastad gyrraedd yr arhosfan bysiau ar amser a gwneud yn siŵr (os dyrannwyd un i chi) bod eich pàs bws neu docyn tymor gennych ac yn barod i’w ddangos i’r gyrrwr wrth fynd i mewn i’r cerbyd.

• Peidiwch â chwarae o gwmpas ar bwys y ffordd wrth aros am y bws. Arhoswch ar y palmant, yn bell yn ôl o’r ffordd.

• Peidiwch â mynd yn agos at y bws ac, yn enwedig, yr olwynion, nes ei fod wedi dod i stop.

• Peidiwch â gwthio na rhuthro am y drws pan fo’r bws wedi dod i stop. Peidiwch byth ag agor drysau’r bws (ac eithrio mewn argyfwng). Os yw’r gyrrwr neu’r hebryngydd yn gofyn i chi agor a chau’r drysau rhowch wybod i’ch athro/athrawes neu eich rhiant/gwarcheidwad am hyn.

• Ar ôl gadael eich cerbyd ni ddylech ddychwelyd ato am resymau diogelwch.

• Dewch o hyd i sedd yn gyflym ac yn dawel heb wthio, a chadwch dramwyfeydd yn glir rhag ofn y bydd argyfwng.

• Dylech wrando ar y gyrrwr neu’r hebryngydd a gwneud fel y mae ef neu hi’n dweud o ran y trefniadau cludiant.

• Peidiwch â chwarae gemau na thaflu gwrthrychau ar nac o’r bws. Mae hyn yn beryglus ac fe allai achosi damwain.

• Peidiwch â mynd â sylw’r gyrrwr a defnyddiwch y drws argyfwng MEWN ARGYFWNG YN UNIG.

• Peidiwch â bwyta/yfed nac ysmygu ar y bws. Peidiwch â gadael sbwriel ar y bws.

• Unwaith y bydd y cerbyd wedi cychwyn ar ei siwrne rhaid i chi aros yn eich sedd drwy’r amser.

• Rhaid i chi wisgo gwregys diogelwch bob amser os oes un wedi cael ei ddarparu; rhaid i wregysau arffed gael eu gwisgo ar draws y cluniau ac nid y stumog. Dylai gwregysau sefydlog gael eu haddasu i ffitio a dylid eu gwisgo’n dynn.

• Peidiwch â chodi ar eich traed i adael y cerbyd nes ei fod wedi dod i stop yn llwyr yn eich arhosfan chi.

• Gofalwch nad yw eich côt, eich sgarff na’ch bag yn cael ei d(d)al yn y drws wrth fynd i mewn i’r cerbyd neu allan ohono.

• Gwnewch yn siŵr bod eich eiddo i gyd gennych wrth i chi adael y cerbyd. Os ydych wedi anghofio rhywbeth, dylai’r rhiant/gwarcheidwad ffonio’r cwmni.

• Peidiwch â chroesi’r ffordd y tu ôl i’r bws nac o’i flaen. Rhaid i chi allu gweld yn glir i’r ddau gyfeiriad. Lle y bo’n bosibl defnyddiwch groesfan i gerddwyr.

• Dylai disgyblion hŷn gofio – gall eich gweithredoedd chi ddylanwadu ar blant llai, er enghraifft wrth fynd oddi ar y bws cadwch yn gwbl glir oddi wrth y cerbyd cyn iddo adael, ac wrth gerdded i neu o’r arhosfan bysiau, dilynwch reolau’r groes werdd. Dylai fod copïau ar gael yn eich ysgol.

• Os ydych yn dymuno gwneud cwyn yn erbyn y gyrrwr a/neu’r hebryngydd, peidiwch â mynd atynt. Dywedwch wrth athro/athrawes neu eich rhiant/gwarcheidwad a all gyfeirio’r mater at yr Isadran Cludiant rhwng y Cartref a’r Ysgol.

• Cofiwch, os byddwch yn camymddwyn yn gyson, yn enwedig trwy fwlio neu ymladd, y gallwch gael eich gwahardd rhag defnyddio cludiant rhwng y cartref a’r ysgol. Bydd yr heddlu’n cael eu hysbysu am ddigwyddiadau camymddwyn neu fandaleiddio difrifol.

• Os ydych yn cael eich bwlio rhowch wybod i’ch athro/athrawes, rhiant neu warcheidwad.

Ysgolion

Mae gan ysgolion rôl bwysig ac fel rhan o’u cyfrifoldebau i sicrhau y darperir gwasanaeth cludiant rhwng y cartref a’r ysgol o ansawdd.

• Y pennaeth ddylai fod y cyswllt ar gyfer yr awdurdod a’r gweithredwr i drafod materion cludiant neu, os yw rhywun arall yn cyflawni’r rôl honno, dylid cyfleu hynny’n glir.

• Rhaid hysbysu’r awdurdod yn brydlon am unrhyw ddiffygion yn y gwasanaeth cludiant.

• Rhowch Asesiad Risg Rheoli Traffig ar waith sy’n cynnwys rheoli bysiau ysgol ar y safle.

• Dylai fod goruchwyliaeth briodol ar fannau i ddysgwyr fynd i mewn i gerbydau ac allan ohonynt lle mae’r rhain ar safle’r ysgol, oddi arno neu’n agos ato.

• Rhannwch unrhyw bryderon ynghylch cludiant rhwng y cartref a’r ysgol, gan gynnwys materion diogelu, gyda’r Tîm Cludiant rhwng y Cartref a’r Ysgol.

• Dylai’r ysgol gynorthwyo’r awdurdod i adnabod camymddwyn tybiedig ar fysiau.

• Rhowch bob cynhorthwy i adnabod y rhai a fu’n rhan o unrhyw ddigwyddiadau camymddwyn a chysylltwch â’r Tîm Cludiant rhwng y Cartref a’r Ysgol i bennu’r dull gweithredu priodol.

• Er efallai na fydd llawer o blant yn teithio ar fws i ac o’r ysgol mae’n debygol y byddent yn defnyddio cludiant o’r fath ar ryw adeg yn ystod eu bywyd ysgol ar gyfer gwibdeithiau ysgol ac ati. Felly anogir ysgolion i godi ymwybyddiaeth o faterion diogelwch sydd wedi’u cynnwys yn y ddogfen hon.

• Codwch ymwybyddiaeth o’r Cod Ymddygiad wrth Deithio.

• Hysbyswch yr Isadran Cludiant rhwng y Cartref a’r Ysgol ynghylch pob digwyddiad lle bu disgyblion yn camymddwyn ni waeth pa un a yw’r ysgol wedi ymdrin â’r mater ai peidio.

• Cyfeiriwch at Bolisi’r Cyngor bob amser yn ystod cyfnodau o dywydd garw.

• Os bydd bws ysgol a gontractiwyd yn methu â chyrraedd yr ysgol, lle bynnag y bo’n bosibl cysylltwch â’r Isadran Cludiant rhwng y Cartref a’r Ysgol a chadwch y plant gyda’i gilydd.

• Hysbyswch yr Isadran Cludiant rhwng y Cartref a’r Ysgol am newidiadau i amgylchiadau disgyblion, megis ymadawyr.

Gweithredwyr Cludiant

Mae gan weithredwyr sy’n cyflawni contractau ar ran y Cyngor gyfrifoldeb i sicrhau teithio diogel ar gyfer disgyblion / myfyrwyr.

Rhaid i weithredwyr gydymffurfio â’r holl ddeddfwriaeth statudol sy’n ymwneud â chludiant rhwng y cartref a'r ysgol ac â thelerau ac amodau contract y Cyngor.

Trwy weithio ar Gludiant rhwng y Cartref a’r Ysgol, mae’r gweithredwyr a’u staff yn cytuno i ymlynu wrth y Cod Ymarfer. Dylid gwneud yr holl staff yn ymwybodol o’r cod.

• Mae lles y disgyblion o’r pwys mwyaf.

• Sicrhewch eich bod chi, a’ch staff, yn gyfarwydd â phob agwedd ar y Cod Ymarfer hwn a’r Cod Ymddygiad wrth Deithio

• Gwnewch yn siŵr eich bod yn ymlynu’n llwyr wrth amodau’r contract.

• Gwnewch yn siŵr bod rhifau ffôn y bobl y dylid eu hysbysu mewn argyfwng, h.y. chi eich hun, yr Isadran Cludiant rhwng y Cartref a'r Ysgol a’r ysgolion a wasanaethir, ar y cerbyd.

• Rhaid i weithredwyr archwilio trwyddedau gyrwyr yn fisol. Rhaid gwirio trwyddedau gyrwyr am droseddau traffig a/neu gyfyngiadau meddygol a rhaid hysbysu’r Isadran Cludiant rhwng y Cartref a’r Ysgol ar unwaith am unrhyw newidiadau i’w hawl. Rhaid bod gan weithredwyr gofnodion i ddangos tystiolaeth o wiriadau o’r fath.

• Eich cyfrifoldeb chi yw bod yr holl yrwyr a / neu hebryngwyr yn cario ffonau symudol i’w defnyddio mewn argyfwng yn unig. Rhaid i yrwyr gael canllawiau mewn perthynas â defnyddio ffonau symudol. Mae defnyddio ffonau symudol a ddelir yn y llaw wrth yrru wedi’i wahardd yn llwyr. Mewn argyfyngau lle byddai’n anniogel neu’n anymarferol peidio gyrru, gall gyrwyr wneud neu dderbyn galwadau os oes ganddynt offer cwbl lawrydd. Ystyr offer llawrydd yw offer nad oes angen ei ddal wrth ei ddefnyddio.

• Rhaid i chi sefydlu cynlluniau wrth gefn ar gyfer ymdrin â sefyllfaoedd lle mae cerbydau’n methu, lle nad yw staff ar gael ac argyfyngau eraill a threfnu bod y cynllun ar gael ar gais gan yr Isadran Cludiant rhwng y Cartref a’r Ysgol.

• Sicrhewch fod staff a cherbydau’n cyflawni rhwymedigaethau statudol ac unrhyw ofynion ychwanegol a bennir gan yr Isadran Cludiant rhwng y Cartref a’r Ysgol yn unol ag amodau’r contract.

• Gwnewch yn siŵr bod unrhyw offer angenrheidiol, megis harneisi arbenigol, strapiau diogelu cadeiriau olwyn ac unrhyw offer arall yn cael eu ceisio gan yr Isadran Cludiant rhwng y Cartref a’r Ysgol a’u bod yn cael eu dychwelyd pan nad oes mo’u hangen mwyach.

• Hysbyswch yr Isadran Cludiant rhwng y Cartref a’r Ysgol am unrhyw broblemau sy’n digwydd dro ar ôl tro os yw’r mater yn dal heb ei ddatrys.

• Hysbyswch yr ysgol a’r Isadran Cludiant rhwng y Cartref a’r Ysgol am unrhyw achos lle mae cerbyd yn rhedeg yn hwyr, wedi torri i lawr neu wedi cael damwain. Sicrhewch fod yr holl wasanaethau’n cael eu gweithredu yn unol â’r llwybr a’r amserlen y cytunwyd arnynt.

• Peidiwch ag isgontractio unrhyw wasanaeth cludiant rhwng y cartref a’r ysgol i weithredwr arall heb ganiatâd yr Isadran Cludiant rhwng y Cartref a’r Ysgol ymlaen llaw. Rhaid i geisiadau i isgontractio gael eu gwneud yn ysgrifenedig ac eithrio mewn argyfwng. Os ceir argyfwng ni ddylech ond isgontractio lle mae gennych dystiolaeth a lle’r ydych wedi eich argyhoeddi bod y contractwr yn gallu darparu Gyrrwr, Hebryngydd a Cherbyd sy’n bodloni amodau contract yr awdurdod yn llawn. Nodwch mai dim ond ar sail fyrdymor y byddir yn cytuno â threfniadau isgontractio.

• Sicrhewch fod yr holl yrwyr yn gyfarwydd â’r llwybr a’r mannau gollwng a chodi.

• Dylech hysbysu’r Isadran Cludiant rhwng y Cartref a’r Ysgol ar unwaith os byddwch yn cyflogi gyrrwr neu hebryngydd newydd er mwyn i’r camau gwirio priodol gael eu cyflawni.

• Sicrhewch fod cerbydau’n cyrraedd safle’r ysgol/coleg erbyn dechrau sesiwn y bore a diwedd sesiwn y prynhawn gan gyrraedd dim mwy na 10 munud cyn y naill amser a’r llall.

• Os bydd gyrrwr neu hebryngydd yn gadael eu cyflogaeth gyda chi, dylech hysbysu’r Isadran Cludiant rhwng y Cartref a’r Ysgol ar unwaith.

• Gwnewch yn siŵr yr ymlynir yn llwyr wrth amodau’r contract a’r holl ddeddfwriaeth briodol bob amser.

• Ni chaniateir addasu llwybrau heb gymeradwyaeth ymlaen llaw gan yr Isadran Cludiant rhwng y Cartref a’r Ysgol.

• Os yw gweithredwr yn dymuno gwahardd plentyn o fws oherwydd camymddwyn neu drais parhaus, rhaid i gamau gweithredu o’r fath gael eu cadarnhau gan yr Isadran Cludiant rhwng y Cartref a’r Ysgol a bydd yn ofynnol cael eich tystiolaeth ysgrifenedig chi.

• Rhaid i’r gweithredwr hysbysu’r Isadran Cludiant rhwng y Cartref a’r Ysgol am y digwyddiadau canlynol ar unwaith:

o digwyddiadau difrifol sy’n ymwneud â defnyddio trais gan neu ar ddisgyblion sy’n defnyddio’r bws:

o achosion difrifol o anhrefn

o achosi difrod diesgus i eiddo teithwyr y bws

o Materion Amddiffyn Plant

• Dylid cadw cofnod ysgrifenedig o anaf i blentyn sy’n digwydd ar y cerbyd. Dylid hysbysu’r rhiant (lle y bo’n briodol), pennaeth yr ysgol a’r Isadran Cludiant rhwng y Cartref a’r Ysgol am bob anaf.

• Rhaid i chi sicrhau bod asesiadau risg yn cael eu cwblhau cyn dechrau’r contract a’u bod yn cael eu diweddaru pan fo angen

• Rhaid i chi feddu ar y drwydded/trwyddedau Gweithredwr perthnasol a bod ag yswiriant addas wedi’i drefnu.

• Sicrhewch fod yr holl gerbydau wedi’u trwyddedu a bod ganddynt drwydded prawf MOT gyfredol a’u bod wedi’u trethu.

• Sicrhewch fod gan yrwyr drwydded yrru ddilys gyfredol a ddyroddwyd gan y DVLA a’u bod yn meddu ar y cymwysterau gyrru angenrheidiol sy’n berthnasol i’r math o gerbyd y maent yn ei weithredu.

• Dim ond gyrwyr a / neu hebryngwyr sy’n meddu ar wiriad Manylach y Gwasanaeth Datgelu a Gwahardd ac sydd wedi’u hawdurdodi gan y Cyngor y dylech eu defnyddio.

• Sicrhewch fod gyrwyr a hebryngwyr yn cwblhau’r Hyfforddiant Diogelu ar-lein neu hyfforddiant wyneb-yn-wyneb cyn dechrau gweithio ar gontractau Cludiant rhwng y Cartref a’r Ysgol.

• Darparwch gerbyd sy’n cael ei gynnal a’i gadw mewn cyflwr addas i’r ffordd fawr, sy’n lân, wedi’i wresogi a’i awyru, mewn cyflwr da ac yn gweithio’n iawn bob amser.

• Rhaid i bob cerbyd fod â bocs cymorth cyntaf a diffoddydd tân a rhaid i yrwyr wybod sut i’w defnyddio. Dylid cynnal gwiriadau rheolaidd i sicrhau bod bocsys cymorth cyntaf yn gyflawn a bod diffoddwyr tân yn gweithio’n iawn.

• Lle darperir hyfforddiant gan yr AALl ar gyfer hebryngwyr/gyrwyr mae’n ofynnol i chi sicrhau presenoldeb.

• Sicrhewch nad oes unrhyw deithwyr anawdurdodedig yn cael eu cario ar y cludiant.

• Ni chaniateir cludo anifeiliaid anwes ar gerbydau ac eithrio cŵn gwaith – cŵn tywys ar gyfer pobl ddall / fyddar / anabl.

Gofynion o ran Cerbydau

• Dylai’r Contractwr sicrhau bod pob cerbyd a ddefnyddir i gyflawni’r ddarpariaeth hon yn ateb gofynion ac yn bodloni amodau’r Awdurdod. Dylai pob cerbyd fod yn addas ar gyfer y diben, yn daclus ac yn gweithio’n iawn bob amser, dylent gael eu cadw’n lân, bod wedi’u gwresogi’n ddigonol a’u hawyru’n ddigonol.

• Rhaid i bob cerbyd a ddefnyddir i gyflawni’r ddarpariaeth hon fod â’r trwyddedau priodol.

• Rhaid i bob cerbyd, lle y bo’n berthnasol, fod â Thystysgrif o Addasrwydd Cychwynnol (COIF) neu gymeradwyaeth math a chydymffurfio â deddfwriaeth gyfredol.

• Rhaid i’r Contractwr gydymffurfio ag unrhyw ddeddf, rheoliad neu gyfarwyddeb neu unrhyw gyfraith arall sydd mewn grym ar hyn o bryd neu a allai ddod i rym o bryd i’w gilydd. Dan ofynion Rheoliadau Goleuadau Cerbydau Ffordd (Diwygio) 1994 mewn perthynas ag “Arwyddion Bysiau Ysgol” rhaid i’r Contractwr gyflenwi ei arwyddion ei hun ar gyfer yr holl gerbydau priodol a ddefnyddir ar gyfer llwybrau cludiant rhwng y cartref a’r ysgol.

• Dylai unrhyw gerbyd a ddarperir dan Delerau ac Amodau’r Contract fod ar gael ar bob adeg resymol i’w archwilio gan un o swyddogion yr Awdurdod sydd wedi’i awdurdodi’n briodol ac mewn lleoliad o’u dewis hwy.

• Rhaid i bob cerbyd a ddefnyddir i gyflawni’r ddarpariaeth hon fod â gwregysau diogelwch wedi’u gosod yn unol â deddfwriaeth gyfredol.

• Ni chaniateir bysiau deulawr.

Gyrrwr a Hebryngydd

Mae eich rôl chi’n bwysig iawn, chi sy’n gyfrifol am oruchwylio’r disgyblion / myfyrwyr tra’u bod yn eich gofal.

• Bydd hebryngwyr yn cael eu darparu ar gyfer plant ag anghenion dysgu ychwanegol lle argymhellir hyn, yn dilyn asesiad proffesiynol priodol.

• Bydd hebryngwyr yn cael eu darparu ar gyfer yr holl fysiau, bysiau mini a thacsis ysgolion cynradd prif ffrwd ac ADY.

• Bydd y gweithredwr yn darparu gyrrwr a hebryngydd lle y bo’n ofynnol gan yr awdurdod, ac ni fydd yn caniatáu i unrhyw berson yrru’r cerbyd i gyflawni’r contract oni bai bod y contractwr wedi cadarnhau bod gan y person yr holl drwyddedau angenrheidiol i yrru’r cerbyd dan y contract. Rhaid i’r holl yrwyr fod wedi’u trwyddedu’n briodol i yrru’r dywededig gerbyd am dâl neu wobr

• Dylai’r gweithredwr ymrwymo i gytundeb ysgrifenedig sy’n rhwymo gyda phob gyrrwr a/neu hebryngydd, a fydd yn darparu fel a ganlyn:

o Eu bod yn cael eu lleoli naill ai yng nghymhwyster cyflogai neu yng nghymhwyster perchen-yrrwr gan y gweithredwr ar bob contract. Hyd y bo’n bosibl, dyletswydd bersonol y gyrrwr a / neu’r hebryngydd fydd sicrhau ymddygiad da gan y disgyblion tra’u bod yn y cerbyd neu wrth iddynt fynd i mewn i’r cerbyd neu allan ohono a dylent hysbysu’r Cyflogwr a Phennaeth yr ysgol a fynychir ar unwaith am unrhyw achosion o ymddygiad anhrefnus neu afreolus a dylent ymorol bod yr holl ddisgyblion yn aros ar eu heistedd tra bo’r cerbyd yn symud.

o Ni ddylai’r gyrrwr a / na’r hebryngydd ddefnyddio iaith fras, ysmygu na chario pibell, sigâr na sigarét sydd ynghynn ar gerbydau cludiant rhwng y cartref a’r ysgol. Mae hyn yn cynnwys ysmygu cyn i blant fynd i mewn i’r cerbydau. Mae hyn yr un mor berthnasol i safleoedd ysgolion.

o Bydd y gyrrwr a / neu’r hebryngydd yn bersonol yn agor a chau drws/drysau’r cerbyd ac yn eu diogelu’n briodol cyn ac ar ôl i unrhyw deithiwr fynd i mewn i’r cerbyd neu allan ohono a byddant yn sicrhau bod yr holl weithrediadau o’r fath yn cael eu cyflawni mewn modd diogel.

• Lle mae’n ofynnol darparu hebryngydd yn unol ag unrhyw un o amodau’r contract hwn rhaid i hebryngydd o'r fath fod dros 18 oed a bydd ei d(d)yletswyddau’n cynnwys trosglwyddo negeseuon rhwng Pennaeth yr ysgol a rhieni’r plant hynny sy’n cael eu cludo.

• Rhaid i’r gweithredwr drefnu bod y gyrrwr a’r hebryngydd (lle y bo’n ofynnol) ar gael ar gyfer unrhyw hyfforddiant a drefnir gan yr awdurdod.

• Cyn dechrau gwaith ar gyfer contractau a drefnwyd rhaid i yrrwr/hebryngydd gwblhau Gwiriad Manylach y Gwasanaeth Datgelu a Gwahardd a bod wedi cael ei glirio gan y gyfarwyddiaeth i gael ei ddefnyddio.

• Rhaid i Yrwyr a Hebryngwyr gwblhau’r Hyfforddiant Diogelu ar-lein cyn dechrau gweithio ar gontractau Cludiant rhwng y Cartref a'r Ysgol.

• Sicrhewch fod plant yn mynd i mewn i’r cerbyd ac allan ohono’n ddiogel trwy:

• gadw’r drysau ar gau nes bod y cerbyd wedi stopio’n stond

• sicrhau bod yr holl blant yn defnyddio gwregysau diogelwch lle mae’r rhain wedi’u gosod

• peidio â chaniatáu i blant agor na chau drysau’r cerbyd

• mynd oddi ar y bws i sicrhau bod yr holl blant yn sefyll yn bell yn ôl oddi wrth y cerbyd ac nad oes unrhyw un yn mynd yn ôl i ymofyn eiddo y maent wedi’i adael ar ôl

• sicrhau, os ydych yn hebryngydd sy’n teithio mewn tacsi, eich bod yn eistedd yn sedd gefn y cerbyd lle y bo’n bosibl

• cynorthwyo rhieni i helpu disgyblion i fynd i mewn i’r cerbyd ac allan ohono

• annog plant i beidio â chroesi o flaen y cerbydau nac yn union y tu ôl iddynt

• cau’r drysau cyn bod y cerbyd yn dechrau symud, a sicrhau nad oes unrhyw beth wedi mynd yn sownd yn y drws

• sicrhau bod yr holl blant yn eistedd cyn bod y cerbyd yn cychwyn

• rhoi’r holl baciau o’r neilltu’n ddiogel a sicrhau bod tramwyfeydd yn cael eu cadw’n glir.

• Sicrhau, gyda’r gyrrwr, bod unrhyw strapiau diogelu a chlampiau cadeiriau olwyn wedi’u ffasno’n gywir.

• Os yn bosibl, eistedd mewn sedd lle gallwch gyrraedd yn rhwydd at y drysau, gan sicrhau eich bod yn gallu gwylio’r plant a rheoli ymddygiad.

• Os ceir camymddwyn difrifol neu gyson, hysbyswch Bennaeth yr ysgol neu eich cyflogwr ar unwaith. Peidiwch byth â throi plentyn allan o’r cerbyd. Os byddwch yn bygwth hysbysu am gamymddwyn, yna gwnewch hynny.

• Cydweithredwch gyda staff yr awdurdod, athrawon a rhieni i ddatrys unrhyw broblemau.

• Cadwch berthynas gwrtais, gyda phellter proffesiynol, â’r disgyblion, rhieni a’ch gyrrwr. Rhaid osgoi pynciau trafod ac iaith amhriodol bob amser.

• Sicrhewch fod y cerbyd yn cwblhau ei lwybrau, a bod yr holl blant yn cael eu codi yn ôl yr amserlen.

• Os bydd y cerbyd yn torri i lawr neu’n cael damwain, arhoswch gyda’r plant. Peidiwch byth â’u gadael ar eu pennau eu hunain. Os oes angen, gofynnwch i rywun sy’n mynd heibio eich helpu i alw am gymorth.

• Gwnewch yn siŵr eich bod yn gyfarwydd â phroblemau penodol y plant yr ydych yn eu hebrwng.

• Gwnewch yn siŵr eich bod wedi cael cyfarwyddiadau digonol mewn perthynas â phlant ag anghenion dysgu ychwanegol gan y staff priodol yn yr ysgol a’ch bod yn gyfarwydd ag unrhyw offer diogelwch, h.y. gwregysau diogelwch, clampiau cadeiriau olwyn, bocs cymorth cyntaf, diffoddydd tân ac allanfeydd argyfwng.

• Byddwch yn barod i weithredu fel negesydd rhwng yr ysgol, rhieni a disgyblion ond peidiwch â chymryd cyfarwyddiadau gan rieni na phlant, megis amrywio’r trefniadau cludiant, heb drafod trefniadau diwygiedig gyda’r Isadran Cludiant rhwng y Cartref a’r Ysgol yn gyntaf.

• Os nad oes oedolyn cyfrifol ar gael yn y man gollwng, dylech ddilyn yr wybodaeth uchod ar y ‘Polisi Pan Fo Plentyn Wedi’i Adael Ar Fws/Mewn Tacsi’.

• Peidiwch byth â gyrru cerbyd nad ydych wedi’ch trwyddedu’n briodol i’w yrru.

• Peidiwch â gyrru cerbyd nad yw’n addas i’r ffordd fawr neu sy’n torri unrhyw ddeddfwriaeth neu reoliadau perthnasol ar gyfer cerbydau cludo teithwyr yn eich tyb chi. Hysbyswch eich cyflogwr ar unwaith am unrhyw ddiffygion.

• Cyn dechrau gwaith fel gyrrwr ar gyfer contractau a drefnwyd gan y gyfarwyddiaeth hon rhaid i chi gwblhau Gwiriad Manylach y Gwasanaeth Datgelu a Gwahardd a bod wedi cael eich clirio gan y gyfarwyddiaeth i gael eich defnyddio. Os byddwch yn cael unrhyw rybuddiadau neu euogfarnau ar ôl y cliriad rhaid i chi hysbysu’r isadran Cludiant rhwng y Cartref a’r Ysgol ar unwaith.

• Rhaid i Yrwyr a Hebryngwyr gwblhau’r Hyfforddiant Diogelu ar-lein cyn dechrau gweithio ar gontractau Cludiant rhwng y Cartref a’r Ysgol.

• Dylech wastad fod yn ymwybodol bod lles y disgyblion o’r pwys mwyaf.

• Peidiwch byth â defnyddio ffôn symudol a ddelir yn y llaw wrth yrru. Mewn argyfyngau lle byddai’n anniogel neu’n anymarferol peidio gyrru, gall gyrwyr wneud neu dderbyn galwadau os oes ganddynt offer cwbl lawrydd. Ystyr offer llawrydd yw offer nad oes angen ei ddal wrth ei ddefnyddio. Cofiwch fod rhaid i chi fod â rheolaeth lawn ar y cerbyd bob amser.

• Cyfrifoldeb y gyrrwr/hebryngydd yw sicrhau bod gwregysau diogelwch yn cael eu gwisgo os oes rhai wedi’u gosod pan fo’r plentyn dan 14 oed ac yn cael ei gludo yn seddi blaen yr holl gerbydau neu seddi cefn ceir a bysiau mini bychain (gyda phwysau gweili o 2540 cilogram neu lai).

• Os ydych yn gyrru cerbyd mawr, dylech roi anogaeth weithredol i’r holl deithwyr wisgo gwregysau diogelwch os oes rhai wedi’u gosod. Cofiwch na ddylech ddechrau symud nes bod yr holl blant yn eistedd. Hysbyswch Bennaeth yr ysgol a’ch cyflogwr am unrhyw broblemau gyda hyn.

• Gweithiwch gyda hebryngwyr lle’u darperir a byddwch yn ymwybodol o unrhyw broblemau a all fod gan ddisgybl.

• Dilynwch y llwybr sydd wedi’i drefnu a defnyddiwch fannau codi a gollwng dynodedig yn unig. Os yw’n profi’n amhosibl cadw at yr amserlen a drefnwyd, hysbyswch eich cyflogwr.

• Gwiriwch basys disgyblion i sicrhau bod ganddynt hawl i deithio. Peidiwch byth â chaniatáu i unrhyw deithwyr anawdurdodedig eraill deithio ar eich cerbyd.

• Osgowch gyswllt corfforol â disgyblion lle bynnag y bo’n bosibl. Cadwch berthynas gwrtais gyda phellter proffesiynol â’ch teithwyr, rhieni ac unrhyw hebryngydd. Peidiwch â rhoi rhoddion ac osgowch bynciau trafod ac iaith amhriodol bob amser.

• Hysbyswch Bennaeth yr ysgol a’ch cyflogwr am unrhyw ddigwyddiad camymddwyn. Os byddwch yn bygwth hysbysu am ymddygiad gwael, yna gwnewch hynny.

• Rhaid hysbysu eich cyflogwr ar unwaith am unrhyw anaf i blentyn er mwyn gallu llunio cofnod parhaol.

• Peidiwch byth â gadael i blant adael y cerbyd ar y llwybr. Ni ddylid gollwng plant nes eu bod wedi cyrraedd pen eu taith.

• Gwiriwch am eiddo coll ar ddiwedd pob siwrne a rhowch unrhyw eitemau y daethpwyd o hyd iddynt i’ch cyflogwr neu’r ysgol.

• Dyneswch at bob arhosfan yn ddiogel a chyda gofal. Peidiwch â brecio’n sydyn. Lle bynnag y bo’n bosibl, codwch a gollyngwch y teithwyr ar y palmant, ac nid ar y ffordd gerbydau.

• Gellir defnyddio goleuadau rhybudd pan fo disgyblion yn mynd i mewn i’r cerbyd ac allan ohono, fel a fynnir gan yr amgylchiadau.

• Cadwch y drysau ar gau nes bod y cerbyd wedi stopio’n stond. Peidiwch â chaniatáu i blant agor na chau drysau eich cerbyd.

• Dylech wastad aros am sawl eiliad cyn cau’r drws. Gwiriwch fod drysau’n cael eu cau’n iawn, ac nad oes unrhyw beth wedi mynd yn sownd ynddynt, y tu mewn na’r tu allan. Defnyddiwch ddrychau ar yr ochr chwith i wirio am hwyrddyfodiaid sy’n ceisio mynd i mewn i’r cerbyd cyn iddo ddechrau symud.

• Ar ôl dadlwytho, gwnewch yn siŵr bod yr holl ddisgyblion yn sefyll yn bell yn ôl oddi wrth y cerbyd cyn iddo ddechrau symud.

• Peidiwch â gollwng disgyblion i aros ar eu pennau eu hunain am fysiau neu dacsis cysylltiol oni bai bod yr isadran Cludiant rhwng y Cartref a’r Ysgol a rhieni wedi cytuno â hynny. Arhoswch nes bod y cerbyd arall wedi cyrraedd.

• Sicrhewch eich bod yn gyfarwydd ag unrhyw offer ar y cerbyd i gynorthwyo disgyblion i fynd i mewn iddo ac allan ohono. megis lifftiau neu rampiau cadeiriau olwyn.

• Os oes rhaid i ddisgyblion fynd allan trwy ddrws cefn bws mini, gwnewch yn siŵr eu bod yn cael eu goruchwylio.

• Os oes rhaid i chi yrru’r cerbyd tuag yn ôl, rhowch y seiniwr ymlaen, os oes un wedi’i osod. Dim ond cyn gollwng neu godi teithwyr y dylech yrru tuag yn ôl.

• Cydweithredwch gyda staff yr ysgol a’r awdurdod o ran trefniadau ar gyfer cylchdroi, parcio, codi a gollwng o fewn tir yr ysgol.

• Mae disgyblion wedi cael cyfarwyddyd i beidio â dychwelyd at y cerbyd. Fodd bynnag, dylech wastad sicrhau eich bod yn cadw golwg am blant yn rhuthro’n ôl i ymofyn eiddo y maent wedi’i adael ar ôl.

• Os oes gan blentyn harnais arbennig neu gadair olwyn, gwnewch yn siŵr eich bod yn gwybod sut i ymdrin â’r rhain, eu bod yn cael eu diogelu cyn i’r cerbyd ddechrau symud a bod strapiau diogelu teithwyr annibynnol ar gyfer pob defnyddiwr cadair olwyn.

• Gwnewch yn siŵr bod yr holl baciau’n cael eu rhoi o’r neilltu’n ddiogel, ac nad oes rhwystrau ar y dramwyfa nac wrth yr allanfeydd argyfwng.

• Peidiwch â chaniatáu llwytho eich cerbyd y tu hwnt i’w gapasiti.

• Sicrhewch nad oes unrhyw deithwyr anawdurdodedig yn cael eu cario ar y cludiant.

• Ni ddylid cludo anifeiliaid anwes ar gerbydau ac eithrio cŵn gwaith – cŵn tywys ar gyfer pobl ddall / fyddar / anabl.

• Dilynwch Reolau’r Ffordd Fawr bob amser. Ymlynwch wrth derfynau cyflymder a chymerwch ofal arbennig mewn lonydd gwledig.

• Peidiwch â bwyta nac yfed ar gerbydau cludiant rhwng y cartref a’r ysgol.

• Peidiwch ag ysmygu na chario pibell, sigâr na sigarét sydd ynghynn ar gerbydau cludiant rhwng y cartref a’r ysgol. Mae hyn yn cynnwys ysmygu cyn i blant fynd i mewn i’r cerbyd. Mae hyn yr un mor berthnasol i safleoedd ysgolion.

• Rhaid defnyddio arwyddion ‘Cludiant rhwng y Cartref a’r Ysgol’ fel y bo’n briodol ac yn unol â deddfwriaeth. Sicrhewch eu bod yn y safleoedd priodol, ac mai dim ond pan fo’r cerbyd yn cael ei ddefnyddio ar gyfer disgyblion y maent yn cael eu harddangos.

• Sicrhewch eich bod wedi cael ffôn i’w ddefnyddio ac wedi cael rhifau ffôn y bobl y dylech gysylltu â hwy mewn argyfwng, h.y. eich cyflogwr, yr Isadran Cludiant rhwng y Cartref a’r Ysgol a’r ysgolion a wasanaethir. Dylid cadw’r rhain yn y cerbyd bob amser. Mewn argyfwng, gofynnwch i rywun sy'n mynd heibio eich helpu i alw am gymorth.

• Dim ond mewn amgylchiadau eithriadol ac fel dewis olaf y dylech adael eich cerbyd i geisio cymorth.

• Os yw tywydd neu waith ffordd nas rhagwelwyd yn golygu ei bod hi’n amhosibl dilyn y llwybr a drefnwyd, sicrhewch fod arosfannau eraill diogel yn cael eu defnyddio nad ydynt yn golygu bod plant yn cerdded dros bellteroedd hir heb oruchwyliaeth. Os nad yw hynny’n bosibl, ewch â hwy’n agos iawn at yr arosfannau awdurdodedig trwy ddilyn gwyriad synhwyrol. Ewch â hwy i fan lle gellir ffonio rhieni/gwarcheidwaid a gwnewch yn siŵr nad ydynt yn cael eu gadael heb neb i ofalu amdanynt.

• Os nad oes oedolyn cyfrifol ar gael yn y man gollwng, byddwch yn barod dan rai amgylchiadau i orfod aros am ddeng munud ar ôl yr amser gollwng rhag ofn bod y rhiant yn hwyr yn cyrraedd oherwydd oedi. Os nad yw’r rhiant/gwarcheidwad wedi cyrraedd o fewn deng munud, cysylltwch â’ch cyflogwr ar unwaith a bydd eich cyflogwr wedyn yn cysylltu â’r Isadran Cludiant rhwng y Cartref a’r Ysgol. Parhewch â’r siwrne ar hyd gweddill y llwybr a disgwyliwch am gyfarwyddyd pellach gan eich cyflogwr. ‘Polisi Pan Fo Plentyn Wedi’i Adael Ar Fws/Mewn Tacsi’.

• Os ceir tân neu berygl, dylai pawb adael y cerbyd yn ddigynnwrf ac yn drefnus a dylech fynd â disgyblion i fan sy’n ddigon pell oddi wrth y cerbyd iddynt fod yn ddiogel.

• Sicrhewch eich bod yn gwybod sut i ddefnyddio’r diffoddydd tân a’r bocs cymorth cyntaf, ac unrhyw offer diogelwch arall.

• Rhaid i yrwyr gwblhau’r gwiriadau diogelwch angenrheidiol ar gyfer eu cerbydau cyn gweithredu ar unrhyw siwrne sy’n rhan o gontract ysgol. Rhaid i unrhyw yrwyr sicrhau nad yw cerbydau’n cael eu defnyddio nes bod diffygion wedi cael eu cyweirio.

Fframwaith ar gyfer ymdrin â digwyddiadau ar Gludiant rhwng y Cartref a’r Ysgol/Coleg

Mae gan y Cyngor God Ymddygiad wrth Deithio cymeradwy ar gyfer pob darpariaeth Cludiant rhwng y Cartref a’r Ysgol / Coleg.

COD YMDDYGIAD WRTH DEITHIO AR FWS YSGOL – I FOD YN DDIOGEL

o Pan fo’r bws yn cyrraedd, arhoswch iddo ddod i stop cyn mynd arno

o Cytunwch gyda’ch rhieni beth i’w wneud os nad yw’r bws yn cyrraedd neu os byddwch yn ei golli

o Ewch ar ac oddi ar y bws yn ofalus – gall gwthio neu ruthro achosi damweiniau

o Dangoswch eich pàs bws (os rhoddwyd un i chi) pan fyddwch yn mynd ar y bws

o Dilynwch gyfarwyddiadau’r gyrrwr neu’r cynorthwyydd teithwyr bob amser.

o Dylech wastad wisgo eich gwregys diogelwch ac aros yn eich sedd am y siwrne gyfan – gallai achub eich bywyd

o Ar fws cyhoeddus, dewch o hyd i sedd os oes un ar gael

o Storiwch eich bag neu eiddo arall yn ddiogel ac allan o ffordd unrhyw un arall

o Gadewch i’r gyrrwr yrru heb fynd â’i sylw yn ystod y siwrne

o Gofalwch am y bws

o Peidiwch byth â phoeri nac ysmygu

o Peidiwch byth â cheisio mynd ar neu oddi ar y bws nes iddo ddod i stop.

o Peidiwch byth â bod yn anfoesgar wrth ddysgwyr eraill na’r gyrrwr

o Peidiwch byth ag ymyrryd ag offer llywio’r gyrrwr na’r offer diogelwch

o Peidiwch byth â bwyta nac yfed ar y bws

o Peidiwch byth â thaflu unrhyw beth yn y bws nac allan o’r bws

o Peidiwch byth â difrodi na fandaleiddio unrhyw ran o’r bws

o Peidiwch ag agor drysau nac allanfeydd y bws heblaw mewn argyfwng a pheidiwch â mynd oddi ar y bws nes ei fod wedi dod i stop

o Os oes damwain, arhoswch ar y bws nes dywedir wrthych am adael – ond gadewch y bws trwy’r allanfa fwyaf diogel os nad yw hi’n ddiogel i chi aros ar y bws

o Wrth groesi’r ffordd chwiliwch am le diogel lle gall yr holl yrwyr eraill eich gweld

Dywedwch wrth athro/athrawes, rhiant neu’r gyrrwr am unrhyw gamymddwyn y byddwch yn ei weld

Ceidw Cyngor Bwrdeistref Sirol Blaenau Gwent yr hawl i wrthod darparu cymorth teithio lle mae ymddygiad plentyn/person ifanc yn annerbyniol neu’n risg sylweddol i Iechyd a Diogelwch. (Bydd yr holl bartïon wedi llofnodi Contract Ymddygiad wrth Deithio Blaenau Gwent yn flaenorol). Yn yr achosion hyn, bydd yr Isadran Cludiant ar y cyd â’r ysgol yn anfon llythyrau rhybuddio; ni fydd rhieni’n cael mwy na phedwar llythyr;

**Cam 1** - codi’r pryderon/materion i ddechrau.

**Cam 2** - rhybudd anffurfiol yn dynodi pa gamau unioni a gymerir a’r potensial ar gyfer tynnu cludiant yn ôl.

**Cam 3** - rhybudd terfynol yn dynodi y bydd cludiant yn cael ei dynnu’n ôl.

**Cam 4** - Bydd yr ysgol, ar y cyd â’r Adran Cludiant, yn anfon y llythyr terfynol yn cadarnhau bod cludiant yn cael ei dynnu'n ôl, gan roi’r rhesymau dros ei dynnu’n ôl, y dyddiad y bwriedir ei dynnu’n ôl a sut y gall rhieni apelio.

**Yn yr achosion hyn, rhieni sy’n dod yn gyfrifol am bresenoldeb eu plentyn yn yr ysgol ac unrhyw gludiant y mae ei angen.**

Rhiant/gofalwr y plentyn dan sylw sy’n gyfrifol am unrhyw ddifrod bwriadol sy’n golygu bod y darparwr cludiant yn cael costau naill ai am atgyweirio neu am lanhau. Gall ymddygiad parhaus neu fynych sy’n arwain at ddifrod bwriadol arwain at wahardd plentyn rhag defnyddio Cludiant rhwng y Cartref a’r Ysgol.

**COD YMDDYGIAD WRTH DEITHIO AR FWS YSGOL**

Mae eich diogelwch chi’n bwysig iawn. Rhaid i chi ymddwyn yn gyfrifol ac yn ddiogel wrth deithio i ac o’r ysgol neu’r coleg, pa un a ydych yn mynd yno ar fws, trên, mewn tacsi, ar feic, ar droed neu mewn unrhyw ffordd arall.

Os ydych yn dal bws i fynd i’r ysgol neu’r coleg, rhaid i chi hefyd ddilyn y rheolau yn y Cod Ymddygiad Wrth Deithio Ar Fws Ysgol. Os na fyddwch yn dilyn y Cod yma, er eich diogelwch chi eich hun, a diogelwch pobl eraill, gall awdurdodau lleol, ysgolion a cholegau gymryd camau gweithredu yn eich erbyn. Gallai hyn olygu tynnu eich hawl i gludiant i’r ysgol oddi arnoch a hyd yn oed eich gwahardd o’r ysgol.

|  |  |  |
| --- | --- | --- |
| ***Eich Cyfrifoldeb Chi*** | ***Eich Diogelwch Chi*** | ***Eich Hawliau Chi*** |
| • Dylech wastad barchu eraill, gan gynnwys disgyblion eraill, gyrwyr a’r cyhoedd.  • Dylech wastad barchu cerbydau ac eiddo.  • Dylech wastad fod yn gwrtais.  • Peidiwch byth â gollwng sbwriel.  • Dylech wastad ymlynu wrth y gyfraith. | • Dylech wastad ymddwyn yn dda wrth deithio.  • Dylech wastad ddilyn cyfarwyddiadau’r gyrrwr wrth deithio.  • Rhaid i chi beidio â mynd â sylw gyrwyr.  • Dylech wastad groesi’r ffordd yn ddiogel ac yn synhwyrol.  • Dylech wastad deithio ar hyd llwybr diogel. | • Bod yn ddiogel wrth deithio.  • Cael eich trin yn deg ac â pharch.  • Dweud wrth rywun os yw rhywun neu rywbeth yn achosi problemau i chi.  • Peidio â chael eich bwlio na’ch pryfocio. |
| ***Dywedwch wrth athro/athrawes, rhiant neu’r gyrrwr am unrhyw gamymddwyn neu fwlio y byddwch yn ei weld.*** | | |

**Camau Gweithredu Yn Erbyn Digwyddiadau Camymddwyn**

Mae’r canlynol yn rhestr gynhwysfawr o gamau gweithredu i’w cymryd yn erbyn rhai categorïau o gamymddwyn:

|  |  |  |  |
| --- | --- | --- | --- |
| **Natur y Digwyddiad** | | **Risg** | **Cam Gweithredu a Argymhellir** |
| Bwlio geiriol  \*Nodyn 1 | | - Mynd â Sylw’r Gyrrwr | Tramgwydd 1af – llythyr rhybuddio  2il dramgwydd – gwahardd am 1 wythnos  3ydd tramgwydd – gwahardd am 2 wythnos |
| Bwlio corfforol  \*Nodyn 1 | | - Mynd â Sylw’r Gyrrwr  - Niwed i ddisgyblion eraill | Tramgwydd 1af – gwahardd am 2 wythnos  2il dramgwydd – gwahardd am 2 wythnos  3ydd tramgwydd – gwahardd am 1 mis |
| Taflu eitemau y tu mewn/allan i’r bws  \*Nodyn 2 | | - Mynd â Sylw’r Gyrrwr  - Difrod i’r cerbyd/niwed i eraill | Tramgwydd 1af – gwahardd am 2 wythnos  2il dramgwydd – gwahardd am dymor  3ydd tramgwydd – gwahardd am dymor pellach  Gall unrhyw dramgwyddau pellach arwain at waharddiad parhaol am resymau Iechyd a Diogelwch |
| Difrod i gerbydau  \*Nodyn 3 | | - Mynd â Sylw’r Gyrrwr  - Difrod troseddol | Tramgwydd 1af – gwahardd am 2 wythnos  2il dramgwydd – gwahardd am 1 mis  3ydd tramgwydd – gwahardd am dymor  Adfer costau |
| Bygwth y gyrrwr/ mynd â sylw’r gyrrwr  \*Nodyn 4 | | - Mynd â Sylw’r Gyrrwr  - Iechyd a Diogelwch  - Niwed i ddefnyddwyr y bws  - Niwed i ddefnyddwyr eraill y ffordd  - Niwed i’r gyrrwr | Tramgwydd 1af – gwahardd am 2 wythnos  2il a 3ydd tramgwydd – i’w hystyried ar sail ymddygiad am Resymau Iechyd a Diogelwch |
| Methu â chydymffurfio â chyfarwyddiadau’r gyrrwr  \*Nodyn 5 | | - Iechyd a Diogelwch  - Niwed i ddefnyddwyr y bws  - Niwed i ddefnyddwyr eraill y ffordd  - Niwed i’r gyrrwr | Tramgwydd 1af – llythyr rhybuddio  2il dramgwydd – gwahardd am 1 wythnos  3ydd tramgwydd – gwahardd am 2 wythnos am Resymau Iechyd a Diogelwch |
| Ysmygu  \*Nodyn 6 | | - Iechyd a Diogelwch | Tramgwydd 1af – llythyr rhybuddio  2il dramgwydd – gwahardd am 1 wythnos  3ydd tramgwydd – gwahardd am 1 mis am Resymau Iechyd a Diogelwch |
| Defnyddio pàs yn dwyllodrus  \*Nodyn 7 | | - Capasiti’r bws  - Bygythiad i’r gwasanaeth | Tramgwydd 1af – llythyr rhybuddio  2il dramgwydd – gwahardd am 1 wythnos  3ydd tramgwydd – gwahardd am 1 mis  Os cewch eich dal, gall y gyrrwr wrthod gadael i chi deithio ar unwaith ar y diwrnod dan sylw |
| Gollwng sbwriel  \*Nodyn 8 | | - Glendid y bws  - Diogelwch posibl teithio ar y bws | Tramgwydd 1af – llythyr rhybuddio  2il dramgwydd – llythyr rhybuddio pellach  3ydd tramgwydd – gwahardd am 1 wythnos |
| Camymddwyn mewn arosfannau bysiau wrth fynd ar ac oddi ar fysiau  \*Nodyn 9 | | - Diogelwch disgyblion  - Diogelwch defnyddwyr y bws  - Diogelwch y cyhoedd  - Anghyfleustra i’r cyhoedd oherwydd ymddygiad gwrthgymdeithasol | Tramgwydd 1af – llythyr rhybuddio  2il dramgwydd – gwahardd am 1 wythnos  3ydd tramgwydd – gwahardd am 2 wythnos am Resymau Iechyd a Diogelwch |
| Defnyddio taniwr/ matsis a allai godi ofn ar deithwyr eraill neu achosi difrod i’r cerbyd | - Mynd â Sylw’r Gyrrwr  - Iechyd a Diogelwch  - Niwed i ddefnyddwyr y bws  - Niwed i ddefnyddwyr eraill y ffordd  - Niwed i’r gyrrwr | | Tramgwydd 1af – gwahardd am 2 wythnos  2il dramgwydd – gwahardd a chynnal cyfarfod gyda’r ysgol a’r rhiant i drafod ffordd ymlaen am Resymau Iechyd a Diogelwch  Gall unrhyw dramgwyddau pellach arwain at wahardd yn barhaol. |
| Anaf i ddisgyblion, difrod i ddillad disgyblion neu ddifrod a achoswyd i’r cerbyd o ganlyniad i ddefnyddio taniwr neu fatsis | - Mynd â Sylw’r Gyrrwr  - Iechyd a Diogelwch  - Niwed i ddefnyddwyr y bws  - Niwed i ddefnyddwyr eraill y ffordd  - Niwed i’r gyrrwr | | Tramgwydd 1af – gwahardd am 1 mis  2il dramgwydd – gwahardd a chynnal cyfarfod gyda’r ysgol a’r rhiant i drafod ffordd ymlaen am Resymau Iechyd a Diogelwch  Gall unrhyw dramgwyddau pellach arwain at wahardd yn barhaol. |
| Agor neu geisio agor yr allanfa argyfwng | - Mynd â Sylw’r Gyrrwr  - Iechyd a Diogelwch  - Niwed i ddefnyddwyr y bws  - Niwed i ddefnyddwyr eraill y ffordd  - Niwed i’r gyrrwr | | Tramgwydd 1af – gwahardd am 1 mis  2il dramgwydd – gwahardd a chynnal cyfarfod gyda’r ysgol a’r rhiant i drafod ffordd ymlaen am Resymau Iechyd a Diogelwch  Gall unrhyw dramgwyddau pellach arwain at wahardd yn barhaol. |

**Nodiadau: Mae bwlio’n cyfeirio at fwlio disgyblion eraill ar y cerbyd a gall gynnwys bwlio geiriol yn ogystal â bwlio corfforol.**

1. Mae hyn yn cynnwys unrhyw eitem (ac eithrio gollwng sbwriel) boed yn bersonol i’r disgybl, neu eiddo disgyblion eraill, neu eiddo gweithredwr y bws. Mae hefyd yn cyfeirio at daflu eitemau y tu mewn i’r bws a thaflu eitemau o'r bws (ni waeth faint o ddifrod a achosir).

2. Mae’n cyfeirio at unrhyw niwed a achoswyd o ganlyniad i unrhyw ddigwyddiad. Cyfrifoldeb y gweithredwr yw mynd ati i adfer costau am ddifrod troseddol.

3. Gall fod yn fygythiad geiriol a/neu gorfforol. Mae hefyd yn cynnwys mynd â sylw’r gyrrwr mewn ffordd a anelir yn benodol at y gyrrwr.

4. Os bydd disgybl yn methu dro ar ôl tro â chydymffurfio â chyfarwyddiadau’r gyrrwr yn ystod unrhyw siwrne unigol, mae gan y Cyngor ddisgresiwn i symud i lefel yr 2il neu’r 3ydd tramgwydd ar unwaith (mae hyn yn cynnwys methu â chydymffurfio â chyfarwyddyd contractwr e.e. rheolau a rheoliadau ar gyfer teithio).

5. Os achosir difrod i gerbyd trwy ysmygu, gweler y categori ‘difrod i gerbydau’.

6. Mae’n cynnwys darparu pasys ar gyfer disgyblion eraill.

7. Mae gan yr holl ddisgyblion gyfrifoldeb am beidio â gollwng sbwriel, ac am fynd â’u sbwriel i gyd oddi ar y bws.